Skoolseun verdrink op oorsese sporttoerFoto bloot ter illustrasie. (Foto: Unsplash) Die departement van sport, kuns en kultuur is Maandag ingelig dat ŉ 11-jarige leerder van Alexandra in Gauteng in ŉ swembad in Palestina verdrink het. Die oorlede leerder was in die land vir ŉ sokkertoernooi wat daar aangebied word. Kabelo Masalesa se familie sal nou eersdaags na Palestina vertrek om te verseker dat sy liggaam na Suid-Afrika teruggebring word. Zimasa Velaphi, woordvoerder van die departement, sê die besonderhede rakende die voorval is nie tans bekend nie, maar alles moontlik word gedoen om meer inligting in te win. “Amptenare van die nasionale en provinsiale departement, asook die hoë kommissariaat van Suid-Afrika is in gesprek met Jordanië en Palestina sodat die Palestynse owerhede ŉ verslag oor die voorval kan verskaf,” sê sy. “Senior amptenare van albei departemente het ook reeds Kabelo se familie ontmoet en planne gemaak om hulle met die nodige ondersteuning by te staan.” Die departement van internasionale betrekkinge en samewerking, asook die departement van binnelandse sake kry ook nou alles gereed vir Kabelo se familie om na Palestina te reis. “Sielkundig-maatskaplike ondersteuning is aan die familielede beskikbaar gestel in hierdie moeilike tyd.” Volgens die departement van sport, kuns en kultuur was hy destyds deur die Palestynse ambassade genader wat die Alexandra Northrand- plaaslike sokkervereniging, waaraan Kabelo behoort, wou uitdaag om aan ŉ toernooi in Palestina deel te neem. Sokkerspanne van Alexandra en Kaapstad het in hierdie toernooi met Palestynse sokkerklubs meegeding. Planne is gemaak en op 13 Julie het 18 jong sokkerspelers, onder wie Kabelo, tien personeellede en drie amptenare van die nasionale en provinsiale departemente na Palestina gereis. Die res van Kabelo se span sal na verwagting Donderdag terugkeer na Suid-Afrika.